b'\n_START_ARTICLE_\nDidrik Cappelen (1873\xe2\x80\x931941)\n_START_SECTION_\nUtdannelse og yrke\n_START_PARAGRAPH_\nHan tok eksamen artium i Skien i 1890, og i 1898 ble han uteksaminert som cand.jur. fra Universitetet i Oslo. Han var dommerfullmektig fra 1898 til 1899 ved Nedenes sorenskriverembete, og ble overrettssakf\xc3\xb8rer i 1899. Etter en kort tid som advokatfullmektig hos h\xc3\xb8yesterettsadvokat Jens Blom i Oslo, opprettet han egen praksis i Kviteseid i Telemark. Der tok han ogs\xc3\xa5 imot juridiske studenter til manuduksjon. Han ble h\xc3\xb8yesterettsadvokat i 1914, og flyttet i 1918 sin advokatpraksis til Skien der han virket til han d\xc3\xb8de i 1941. \xc2\xabDiddi\xc2\xbb Cappelen var fast forsvarer ved Agder lagmannsrett i perioden 1921\xe2\x80\x931941, og opptr\xc3\xa5dte som forsvarer blant annet for streikende arbeidere etter Menstadslaget. Han var styremedlem og til dels styreformann i flere industriselskaper. Han var konstituert fylkesmann i Telemark fra 1938 til 1939._NEWLINE_Cappelen kj\xc3\xb8pte i 1916 Bleka gullgruve i Telemark som han solgte videre med fortjeneste i 1920 _NEWLINE_I en nekrolog i avisen Grenmar den 27. september 1941, ble \xc2\xabDiddi\xc2\xbb Cappelen omtalt som \xc2\xaben av fylkets mest kjente menn og et str\xc3\xa5lende og godt menneske ... Han hadde den tiltalende og overbevisende form overfor lagretten og mange er de forsvarstaler som man vil huske ... som fylkesmann la han for dagen gode administrative evner og megen klokskap.\xc2\xbb\n_START_SECTION_\nMotstandsarbeid under andre verdenskrig\n_START_PARAGRAPH_\nMotstandsarbeidet i Telemark mot den tyske okkupasjonsmakten startet i aprildagene 1940, p\xc3\xa5 advokatkontoret til Diddi Cappelen og hans s\xc3\xb8nn Didrik (Dixe) Cappelen. Deltagerne i dette motstandsarbeidet var fra starten s\xc3\xa6rlig Sverre L\xc3\xb8berg, Skien, og Carl P. Wright, Porsgrunn. Blant annet skaffet gruppen forsyninger til nordmennene som kjempet i Vinjesvingen, de organiserte motstandsgrupper i Telemark med kontakt til lignende grupper i andre fylker, drev spionasje mot tyske tropper, og spredte informasjon og propaganda mot okkupasjonsmakten._NEWLINE_Imidlertid ble de r\xc3\xb8pet til Gestapo i forbindelse med avsl\xc3\xb8ringen av Arendalsgruppen. B\xc3\xa5de Diddi og Dixe Cappelen, L\xc3\xb8berg og Wright ble arrestert h\xc3\xb8sten 1940 og til dels mishandlet av nazistene. Diddi satt i fengsel, men slapp ut da han ble d\xc3\xb8dssyk, slik at han fikk d\xc3\xb8 i sitt hjem i Skien den 25. september 1941. Hans eldste s\xc3\xb8nn Dixe som da satt fengslet i Oslo, fikk reise ned til Skien under sterk fangebevoktning, og fikk tre timer til \xc3\xa5 ta farvel med sin far p\xc3\xa5 d\xc3\xb8dsleiet.\n_START_SECTION_\nFamilie\n_START_PARAGRAPH_\nDiddi Cappelen var f\xc3\xb8dt 17. mars 1873 p\xc3\xa5 \xc2\xabLilleklosteret\xc2\xbb i Solum. Han flyttet i 1882 til Gjems\xc3\xb8 kloster med familien, da faren Didrik Cappelen overtok stedet. Hovedbygningen brant i 1885, deretter bodde familien f\xc3\xb8rst i \xc2\xabLagaardg\xc3\xa5rden\xc2\xbb p\xc3\xa5 Kloster\xc3\xb8ya, senere i Tinn i Telemark. Faren bodde sist p\xc3\xa5 L\xc3\xb8berg g\xc3\xa5rd i Gjerpen._NEWLINE_Diddi ble den 24. februar 1900 gift med Antonette (\xc2\xabNette\xc2\xbb) Therese von der Lippe (1876\xe2\x80\x931934) fra Grimstad. De hadde fem barn, bl.a. ovennevnte \xc2\xabDixe\xc2\xbb, Hans (\xc2\xabHasse\xc2\xbb), Ingrid (\xc2\xabLinge\xc2\xbb) gift med Knut C. Langaard, og Benny som var ugift. Diddi og Nette har en rekke etterkommere idag.'